En demonstration finder mandag eftermiddag sted ved Strubjerg i Nørresundby. - Det er nogle, der er ved at sætte ild til en koran, siger Morten Axelsen, der er vagtchef ved Nordjyllands Politi. Vagtchefen fortæller dog videre, at der på stedet er flere politifolk end tilskuere. Lige i øjeblikket er der nemlig kun tre til fire personer, der er mødt op til demonstrationen. Demonstrationen har til hensigt at brænde koraner af i protest mod religionen islam. - Hvis de kan få ild i den, men det regner en del, siger Morten Axelsen. - Men det er i hvert fald med den hensigt, at de er derude, så det tænker jeg da, de forsøger. Han understreger, at der er helt og aldeles roligt derude, og at Nordjyllands Politi har tilstrækkeligt med mandskab på stedet til at håndtere de tre til fire tilskuere. Demonstrationen skulle efter hensigten slutte klokken 17 mandag eftermiddag.

Opsummering:
Regn og kraftig vind har ikke sat en stopper for en demonstration i Nørresundby.